Papersnake/gushiwen huggingface dataset:
无馀居士斋壁有沈传师游道山岳麓诗石刻穆仲等和之因亦次韵
司马朴（宋代）

湘西胜景岂易论，群山腾闯万里奔。鹤泉一麓骞鹏噣，松风十里藏祇园。

当时侍御偶题写，笔力孰敢争雄尊。东京少年妙词藻，南阳旧族齐阴樊。

天心月胁出奇语，使我展读忘朝昏。差差戈剑隐一敌，落落旗鼓严千屯。

无馀居士厉幽志，细研六艺方专门。冻骭娇儿惯肠苋，啼饥瘦妇馀泪痕。

惟君德义允相惬，每穷道妙角与根。他人劝酒惊逐魂，二子频酌勤空樽。

醉中诗成渺江海，风外幡影徒飞翻。卷藏箧笥已戢戢，风生襟袖何轩轩。

嗟乎我亦有馀腐，陋哉羊政囚华元。
贫居自述 其十一
李孔修（明代）

穷经空自老儒林，抚节长歌足赏音。怀抱容开诗酒兴，坚贞检赏圣贤心。

砚田不比心田阔，学海无如欲海深。事不扰人人自扰，百年身世几浮沉。
送于子冲上泽州太守二首 其一
于慎行（明代）

凉秋聿云暮，烈风飘人衣。念子远行迈，整驾出郊畿。

徬徨以中夜，起视明星微。出祖城南隅，握手不能归。

孤鸿号中野，木叶纵横飞。聚散一如此，素心亦已违。

惟有双鱼札，慰我长渴饥。
颂一百则
释重顯（宋代）

兔马有角，牛羊无角。
绝毫绝厘，如山如岳。
黄金灵骨今犹在，白浪滔天何处著。
无处著，双履西归曾失却。
秋夕
窦巩（唐代）

护霜云映月朦胧，乌鹊争飞井上桐。

夜半酒醒人不觉，满池荷叶动秋风。
和刘制遗梅
李曾伯（宋代）

群玉峰头惯见春，此花常寓雪霜仁。
东风又促进派孤山去，应向香边念故人。
晓发铜青峡望贺兰山绕河套北行
俞明震（清代）

入塞复出塞，黄河如奔马。捩舵贺兰山，谁是重来者。

一发见中原，惝恍泪盈把。沙飞万里黄，月出半轮赭。

况闻宁夏乱，战血膏原野。遗黎对鸣咽，一去吾宁舍。

极目断冰流，鹰边辨庐舍。行役但悄悄，人烟渐清暇。

野旷驼为城，屋低泥作瓦。不知春几时，寒日垂垂下。
浣溪沙 春日
范安澜（宋代）

淡荡春风漾柳丝。养花天气禁烟时。昼长人静燕归迟。

乱转肠轮愁作辐，暂开眉锁酒为匙。最难消遣是相思。
九江春望
白居易（唐代）

淼茫积水非吾土，飘泊浮萍自我身。身外信缘为活计，

眼前随事觅交亲。炉烟岂异终南色，湓草宁殊渭北春。

此地何妨便终老，譬如元是九江人。
送春有感
袁棠（清代）

留春不住奈春何，飞絮飘红委逝波。巧舌鸟如莺最小，无名花著子偏多。

萍浮池馆鱼吹浪，香减酴醾燕出窠。正是绿肥红瘦日，可怜青鬓暗消磨。
除夕袁中郎县斋守岁
曹子念（明代）

江左平畴白浪遥，赁舂空寓伯通桥。
蓬门岁计羞藜糁，花县春情惜柳条。
梳发镜中霜易輠，寄愁天上雪难消。
流光不为浮生住，挑尽寒灯夜倍迢。
寒食戏赠
柳中庸（唐代）

春暮越江边，春阴寒食天。杏花香麦粥，柳絮伴秋千。

酒是芳菲节，人当桃李年。不知何处恨，已解入筝弦。
守钱虏
王竹修（清代）

家财成白手，悭吝异常人。富与王侯敌，贱同仆役伦。

行将成饿鬼，犹自拜钱神。阿堵床头满，儿孙散作尘。

刻薄成家日，黄金喜满籯。愿为厮仆役，坐对孔方兄。

已作千年计，宁甘一掷轻。临终携不去，空负老奴名。
句
谌祜（宋代）

术岂有灵能起死，梦从何处忍忘归。
秋日山居四首 其四 夜坐
陆游（宋代）

老懒开编早欠伸，强搔短发照青荧。齑盐二十年前梦，尚想长廊撼夜铃。
再用韵
魏了翁（宋代）

规摹广大理精微，天末行云鉴里飞。
莫把空言看简册，更知实理在宫闱。
送纯禅者
释重顯（宋代）

莎萝雨滴苍苔痕，前峰后峰啼断猿。
携筇别我下层翠，何处静敲仁者门。
和易岩木犀韵
王柏（宋代）

昨夜西风作意凉，吹开粟粟绕枝黄。
有时月窟閒来往，天上人间一样香。
龙虎山郑良楚来从宗师入京
张雨（元代）

目送三峰鸾鹄群，更凭谷口唤夫君。莫嫌病卧墙东叟，留得长镵管白云。
忆秦娥·梅谢了
刘克庄（宋代）

梅谢了，塞垣冻解鸿归早。鸿归早，凭伊问讯，大梁遗老。
浙河西面边声悄，淮河北去炊烟少。炊烟少。宣和宫殿，冷烟衰草。
龙山纪游十首 其八
孔毓玑（清代）

龙蟾双洞渺难攀，一任闲云独往还。松炬斜穿仙鼠穴，玲珑应笑点头顽。
宴山亭（海棠）
王之道（宋代）

微雨斑斑，晕湿海棠，渐觉燕脂红褪。迟日短垣，娇怯和风，摇曳一成春困。玉软酴酥，扶不起、晚妆慵整。愁恨。对佳时媚景，可堪重省。

曾约小桃新燕，有蜂媒蝶使，为传芳信。西蜀杜郎，东坡苏老，道也道应难尽。一朵风流，雅称且、凤翘云鬓。相映。眉拂黛、梅腮弄粉。
曹纮陷交阯十七年与其母逃归得官汶上求诗
刘跂（宋代）

曹侯将家子，异域久飘飖。人独忧羝乳，天方借海桥。

亡弓终在楚，去鹤会归辽。凛凛今如许，风霜看后凋。
白竹桥
程洵（宋代）

向来过此日流金，今日重来雪满林。轻弃箪瓢贪斗粟，区区奔走愧初心。
读史 其十二
殷岳（清代）

革心舞干羽，革面血标杵。汉武勤远略，八荒无宁处。

郊祀歌天马，祖祢诧宫吕。夺我燕支山，庸有利乎女。

夜郎贾蒟酱，间使出深阻。靡敝忧鬼神，四庙无余祜。

轮台下尺书，不者亡秦绪。终汉无外扰，尚论所节取。

无德易以亡，圣言久沦胥。
意上人一梓甓婆罗门弃家入道通习三乘援苏学士赠乡僧文老例乞余一言走笔应之 其一
王世贞（明代）

看君竿木向随身，知是三乘老斲轮。仗作忠师无缝塔，须弥一半万由旬。
咏史下·曹操七首
陈普（宋代）

迁都避宇岂男儿，子翼私行更可悲。
四顾次且天狱裹，蚤如仲达卤城时。
初见龟山塔
韩元吉（宋代）

烟里微茫第一山，眼明白塔俯沧湾。
尘埃满面三千里，一笑相看似梦间。
送李巨源
李处权（宋代）

我世君家居里同，异时德邻饱过从。
论文高摘屈宋艳，结交远蹑管鲍踪。
嗟我不识丈人行，喜君雅有前辈风。
靖康三月虎狼去，长安城中一再逢。
笑谈未了已吹断，五年千里一转蓬。
只知兵戈事奔窜，岂料樽酒陪从容。
清溪照人山入座，莺声已老春事空。
人生一世太草草，客舍百事尤匆匆。
和文已远典型在，芝兰玉树庭砌中。
况君屡持使者节，至今能声满河东。
丞相方须幕中画，国士之顾必所蒙。
开元贞观望公等，天子不在咸阳宫。
上泸帅梁公
陈天麟（宋代）

册府推前辈，文场惯主盟。
冀闲收汗血，昆圃出连城。
料想金瓯覆，遥知水鉴明。
从今青与紫，四海尽门生。
配京书斋故寒厓先生居也不可无诗
全祖望（清代）

闻君焚膏地，旧是寒厓庐。将无承尘上，或有戊子纪事书。

吁嗟小江一抔土，嘿农诸公陟降俱。
上南行十二首 其十
方回（元代）

弃官逃世名，居此深谷中。谷深夜更深，剧谈滋无穷。

照壁书灯青，煨炉茶火红。门外晓鸡鸣，天地号霜风。
和颖上人南徐十咏 其一 铁瓮城
梅尧臣（宋代）

堑江以为池，增山以为壁。铁瓮喻其坚，金城非所敌。

前朝经丧乱，曾是轻锋镝。览古一徜徉，空听渔浦笛。
鬼蝶
苏轼（宋代）

双眉卷铁丝，两翅晕金碧。
初来花争妍，忽去鬼无迹。
林廷尉以吉四咏 其四 瞻紫亭
顾璘（明代）

朝瞻紫峰明，暮瞻紫峰晦。华表白鹤归，云端见冠佩。

天地无终穷，日月互谢代。血泪如流泉，迸注难自爱。
回疆竹枝词三十首 其八
林则徐（清代）

众回摩顶似缁流，四品头衔发许留。怪底向人夸栉沐，燕齐回子替梳头。
大涤洞天留题
赵珂夫（宋代）

九锁山藏一洞天，栖真大涤洞巍然。
云根石出仙人迹，天柱峰巍漱玉尔。
丹凤岩前游熟路，翠蛟亭上揖来贤。
我儿祷旱朝龙井，一雨昭苏大有年。
次韵送张山人归彭城
苏轼（宋代）

羡君飘荡一虚舟，来作钱塘十日游。
水洗禅心都眼净，山供诗日总眉愁。
雪中乘兴真聊尔，春尽思归却罢休。
何日五湖従范蠡，种鱼万尾橘千头。
花下歌
黎遂球（明代）

生平不事求神仙，愿上东海求仙船。童男童女各三千，教之歌舞及管弦。

逍遥行乐二十年，遂令婚配同力田。可得万人驰九边，大雪国耻铭燕然。

老夫须眉图淩烟，结屋花国临酒泉。名儒侠客列四筵，等閒赋诗人争传，乞得一字十万钱。
见山真意
杨公远（宋代）

栗里幽深自结庐，东篱采菊足清娱。
偶然触目南山好，相对沈吟一语无。
明堂庆成诗
文天祥（宋代）

皇心寅畏格皇天，旱岁俄书大有年。
报本愈严阳馆祀，庆成复第从臣篇。
祠官瑞纪灵光烛，太史星占贯索捐。
黼座正中图贡上，万方归德更乾乾。
还家
于邺（唐代）

为客忆归舍，归来还寂寥。壮时看欲过，白首固非遥。

独酌几回醉，此愁终不销。犹残鸡与犬，驱去住山椒。
上留田行
李白（唐代）

行至上留田，孤坟何峥嵘。
积此万古恨，春草不复生。
悲风四边来，肠断白杨声。
借问谁家地，埋没蒿里茔。
古老向余言，言是上留田，蓬科马鬣今已平。
昔之弟死兄不葬，他人于此举铭旌。
一鸟死，百鸟鸣。一兽走，百兽惊。
桓山之禽别离苦，欲去回翔不能征。
田氏仓卒骨肉分，青天白日摧紫荆。
交柯之木本同形，东枝憔悴西枝荣。
无心之物尚如此，参商胡乃寻天兵。
孤竹延陵，让国扬名。
高风缅邈，颓波激清。
尺布之谣，塞耳不能听。
醉花间·晴雪小园春未到
冯延巳（五代）

晴雪小园春未到，池边梅自早。高树鹊衔巢，斜月明寒草。
山川风景好，自古金陵道，少年看却老。相逢莫厌醉金杯，别离多，欢会少。
题也先帖木儿开府宅壁画山水歌
赵孟頫（元代）

大山崒嵂摩青天，小山平远通云烟。商侯胸中有丘壑，信手落笔分清妍。

阆风玄圃元不远，粲烂金碧流潺湲。参差涧谷楼观起，萦纡石路朱桥连。

松风飕飗响虚阁，棋声剥琢来群仙。渔歌樵唱渺何许，纶巾羽扇清溪边。

高情自有泉石趣，凉意不受尘埃缠。世间书画亦岂少，谁能真赏如公贤。

华堂风日不到处，绝胜绣幕空高悬。举觞酌酒为公寿，眼明对此三千年。
水龙吟（始去齐，路逢次膺叔感别叙旧）
晁补之（宋代）

去年暑雨钩盘，夜阑睡起同征辔。今年芳草，齐河古岸，扁舟同辔。萍梗孤踪，梦魂浮世。别离常是。念当时绿鬓，狂歌痛饮，今憔悴、东风里。

此去济南为说。道愁肠、不醒犹醉。多情北渚，两行烟柳，一湖春水。还唱新声，后人重到，应悲桃李。待归时，揽取庭前皓月，也应堪寄。
参知洪公得雄寄贺
胡应麟（明代）

扶桑晴望海云开，蓬矢新看射越台。玉树正从文苑出，金茎元傍武夷栽。

鹓雏灿烂淩霄翮，龙种飞扬历块材。信是高门蕃七叶，祥光频夜绕珠胎。
偈
释灵运（宋代）

夜来云雨散长空，月在森罗万象中。万象灵光无内外，当明一句若为通。
乍自京麈中得归故山作五字识喜
陆游（宋代）

门巷如秋爽，轩窗抵海宽。
初还绶若若，已觉面团团。
引睡拈书卷，偷闲把钓竿。
人生快意事，五月出长安。
春日始作社会
莫同（明代）

溪边杨柳欲藏鸦，旧社重寻感岁华。龙缝漫流冰后乳，阳坡新摘雨前芽。

有僧住处聊为主，无事来时即为家。却笑荆公专一壑，暮年诗句亦吟差。
送丹霞子阮芳颜上人归山
孟郊（唐代）

松色不肯秋，玉性不可柔。登山须正路，饮水须直流。

倩鹤附书信，索云作衣裘。仙村莫道远，枉策招交游。
杂诗 其二十
李复（宋代）

先王急民事，分吏察垄亩。田荒宅无毛，置法责粟布。

壤壤一岁勤，暴暴三年聚。农政久不修，几家有禾黍。
过西岑泛湖而归呈左经臣
许景衡（宋代）

留连不觉久，萧寺足清风。短棹平湖里，孤城落照中。

朝廷尚多难，身世转飘蓬。安得言分散，清尊岂易同。
食雪
赵孟坚（宋代）

君不见苏子卿，十有九年留朔廷。
牧羝未乳归未得，吞毡莫救饥肠鸣。
又不见陶学士，家居三冬足文史。
玉堂退直清兴生，谩把烹茶夸婢子。
我生徒饱太仓粟，慨怀伊人常缩恧。
我才又无挥翰手，食此岂不颜增存。
浪游枉自在江湖，几年见雪一语无。
只同儿童跳梁喜，欲吟自觉肠乾枯，
朔风打头夜来泊，拥篷晓见银模糊。
银盘收拾和蔗浆，银匙搅碎红珊瑚。
一抄入品清风生，再抄乍觉心眼明。
连抄疾啜盘已竟，肌肤起粟神魂轻。
食罢拱手谢苍天，小儒不学食露盘，
无补多慾妄求仙。愿言片片皆诗料，
吐吞造化归毫端。亦不吟河桥送别凄凉句，
亦不吟依本胡芦取天怒。但愿冰棱雪块在心胸，
飘飘解做梅花赋。
寄申伯胜三首 其一
刘昂霄（元代）

直气南山相与高，争教尘土涴青袍。征科颇似曾料理，差胜参军作马曹。
偈颂七十六首
释师观（宋代）

真正举扬，法堂前草深一丈。
有如是作略，有如是榜样。
个是阿谁，广度和尚。
中秋饮凤凰台上
王遂（宋代）

天上十分月，人间一半秋。
笙歌传小寨，灯火认层楼。
酒怕初斟满，碁欣未了收。
分明浑似水，只是欠双鸥。
送高邮友上人
释普度（宋代）

死生事大方行脚，彻骨贫穷未到家。
一百十城回首处，大淮南畔有高沙。
鹰吊岭望和平县兼怀翠屏张掌教
张天赋（明代）

冲破云间路，孤城入望中。岚光盈聚落，烟火半堤封。

远近畸零野，高低大小峰。铁潭何处月，清浸广寒宫。
伤大理谢少卿
顾况（唐代）

旧馆绝逢迎，新诗何处呈。空留封禅草，已作岱宗行。

柳蠹风吹析，阶崩雪绕平。无因重来此，剩哭两三声。
温泉侍从归逢故人
李白（唐代）

汉帝长杨苑，夸胡羽猎归。子云叨侍从，献赋有光辉。

激赏摇天笔，承恩赐御衣。逢君奏明主，他日共翻飞。
闽中春暮
张羽（明代）

吴山入梦驿程赊，身逐孤帆客海涯。
九十日春多是雨，三千里路未归家。
桄榔土润蛮烟合，杨柳江深瘴雾遮。
倚遍阑干愁似海，杜鹃啼过木兰花。
句 其五
李彭（宋代）

芝山云物故如在，鄱水波澜何似生。
望金华山绝句四首
赵蕃（宋代）

一溪屈曲几弯环，赢得金华四面看。
雨黛欲收晴翠滴，忽然云起又漫漫。
代陈宪副赠原都宪用祁主事韵
黄仲昭（明代）

方岳当齐鲁，行台正百官。元臣加节钺，宠命出金銮。

河内仍留寇，荆州幸识韩。冰霜归政府，风月在诗坛。

展也才兼德，猗欤猛济宽。持平良独易，负重岂辞难。

蔀屋光还照，阴崖气不寒。盘根资利器，凋瘵藉灵丹。

囹圄经年净，苞苴绝夜干。泰山崇地位，渤海息波澜。

王事劳行役，亲闱阙问安。暂辞东土镇，归奉北堂欢。

天上颁鸾诰，庭前拜翠冠。瑞萱明绣闼，慈竹荫雕阑。

莱彩情方洽，潘舆兴未残。乡闾誇昼锦，人吏候归鞍。

绣斧欣重睹，湖山为改观。樗才叨部属，风裁仰云端。

久荷箴规切，都将肺腑刊。咏歌追吉甫，付与史官看。
同谢谘议咏铜雀台
谢朓（南北朝）

穗帷飘井干，樽酒若平生。
郁郁西陵树，讵闻歌吹声。
芳襟染泪迹，婵媛空复情。
玉座犹寂寞，况乃妾身轻。
赠普门上人
刘长卿（唐代）

支公身欲老，长在沃洲多。惠力堪传教，禅心久伏魔。

山云随坐夏，江草伴头陀。借问回心后，贤愚去几何。
画竹
张倬（明代）

黄陵祠下月明多，不见湘灵翠辇过。
留得萧萧数竿竹，至今肠断楚人歌。
中秋遇雨夜将半素月流天可爱感予赋诗
李彭（宋代）

云将长空斮絮晴，肤寸而合雨建瓴。阿香推车不知倦，雅意望舒无复明。

地行贱臣未辨诉，斜汉左界俄无声。虽非西园清夜乐，起予缥瓷来酌醽。

举觞婵娟听我语，樽下藉汝攻愁城。长令屏翳当令节，莫遣楚氛蔽明月。
李参政生日
魏了翁（宋代）

绝嗤梁梦误金瓯，又叹祁征困木牛。
只藉人才作元气，闻公安健百无忧。
云溪观竹戏书二绝句
陆游（宋代）

气盖冰霜劲有余，江边见此列僊癯。
清寒直入人肌骨，一点尘埃住得无？
棠梨湖
董嗣杲（宋代）

西城转地有湖光，矮矮荆榛出土冈。
俎豆零星传野哭，舳舻联络急边防。
夹壕杨柳犹秋色，贴屋桃花自晚妆。
芳草不除生意在，此名谁命谩华堂。
输棋
方岳（宋代）

半崦山云旧草堂，鸟啼花落几平章。
酒无贤圣同归醉，风有雌雄各自凉。
赖与鸥盟同保社，吵随蚁垤梦侯王。
未偿诗债逢棋敌，谁信閒人最得忙。
四用韵 其二
杨公远（宋代）

朝市何曾梦，山林自结庐。清幽无俗事，萧洒类僧居。

地锁苔痕润，池窥竹影疏。每番新雨过，门外水成渠。
会稽颂 其二
诸葛兴（宋代）

肇三圣兮传一中，建人极兮参洪濛。元圭锡兮汝绩，昭华归兮汝躬。

大道公兮均嬗继，家天下兮繇姒氏。嵩石兮发祥，讴歌兮与子。

誓甘野兮服叛，养国老兮贵齿。席不重兮味不贰，琴瑟屏兮钟鼓置。

思皇训兮克俭，心敬承兮敢坠。祀四百兮绵景祚，兆大横兮垂异世。

越山兮蜿蜒，镜水兮漪涟。焕祠宫兮屹峙，肃庑祀兮愉然。

端冕兮龙章，执圭兮琳琅。想规重兮矩叠，恍韶奏兮铿锵。
狎鸥亭
欧阳修（宋代）

险夷一节如金石，勋德俱高映古今。
岂止忘机鸥鸟信，陶钧万物本无心。
席上赋得榛
司马光（宋代）

微物生山泽，萧条荆棘邻。
何人掇秋实，此日待嘉宾。
虽无木桃赠，投此寄情亲。
和朱非二山间之作 其五
袁宏道（明代）

云懒飞难上，龙痴卧不醒。巴江寒荡日，郑火夜飞星。

炉瀹千年液，松留太古青。绿霞封石锁，应是护仙经。
君仪惠莆田陈紫荔乾即蔡君谟谓之老杨妃者二首 其一
郭祥正（宋代）

莆田乾荔老杨妃，谁在开元得见之。却忆沉香亭北畔，轻红曾照赭黄衣。
五仙诗五首 其一 保命府丞授诗
周子良（南北朝）

华景辉琼林，清风散紫霄。仰携高真士，凌空驭绿轺。

放彼朱霞馆，造此尘中僚。有缘自然会，不待心翘翘。
送阁门秦舍人
王禹偁（宋代）

郡印我未解，轺轩君不留。
相逢都几日，此别又经秋。
山雪晴犹在，河澌暖渐浮。
内庭连上合，早晚共优游。
和刘后村梅花百咏
方蒙仲（宋代）

窗明不寐夜寥寥，恍惚珠幢跨玉桥。
冷掾久严红妓禁，彩鸾莫误唤文箫。
建安寺夜会，对雨怀皇甫侍御曾联句
皎然（唐代）

相思非是远，风雨遣情多。 ——皎然

愿欲披云见，难堪候晓过。 ——李纵

夜长同岁月，地近极山河。 ——郑说

戒相初传授，文章旧切磋。 ——王遘

时称洛下咏，人许郢中歌。 ——崔子向

惆怅徒延首，其如一水何。 ——齐翔
正月二十四日送廉使出郊
仇远（元代）

野店当官道，村醪唤客留。
偶因乘早出，故作探春游。
芳意林梢静，晴光水面浮。
人言有龙洞，近在石山头。
结茅守冢偶携子弟散策郊游有感借用壁间韵
赵善括（宋代）

蠖屈地容壮，鸟还天宇闲。
渔樵苕水市，薇蕨首阳山。
瓮下金貂友，林中玉笋班。
谁能齐万物，为我辨彭颜。
悯农二首
李绅（唐代）

春种一粒粟，秋收万颗子。
四海无闲田，农夫犹饿死。

锄禾日当午，汗滴禾下土。
谁知盘中餐，粒粒皆辛苦？
华阳洞天
李之仪（宋代）

洞天名此山，于此实第八。东将秦岳连，西与岷峨轧。

磴道端可通，足亦若相戛。我欲踵其武，苔径特见滑。

屡试辄复却，宛似物初遏。周行半天下，是等三四阅。

有无终可疑，雷同惭小黠。退之固颉颃，桃源盖强说。

卒谓武陵传，何殊眼着楔。孔子亦猎较，此理信难辍。
句 其二
郭祥正（宋代）

欲寻铁索排桥处，只有杨花惨客愁。
与贾岛闲游
张籍（唐代）

水北原南草色新，雪消风暖不生尘。

城中车马应无数，能解闲行有几人。
继愚轩和党承旨雪诗二首 其一
元好问（金朝）

今古几诗人，扰扰剧毛粟。吾爱陶与韦，泠然扣冰玉。

大雅久不作，闻韶信忘肉。求音扣寂寞，一叹动邻屋。

水风清鹤梦，月露洗蝉腹。白头两遗编，吟唱心自足。

谁为起九原？寒泉荐芳菊。
茌平县西门邮亭废圃中有花名玉珑瑽枝叶与琼
王蒙（元代）

笔赋二律谁司后土作花王，忍置瑶华官道傍。
衣袂不经尘世染，梦魂犹带广寒香。
孤蟾照破琼林雪，飞蝶栖残珠树香。
天上人间惟有此，好将阑槛护荒凉。¤
赠段校书
薛涛（唐代）

公子翩翩说校书，玉弓金勒紫绡裾。

玄成莫便骄名誉，文采风流定不如。
好事近
周紫芝（宋代）

秋意总关愁，那更与君轻别。从此共谁同醉，恨老来风月。

遥知手板笑看云，江边醉时节。应为老人回首，记白头如雪。
好事近·花露滴香红
蔡伸（宋代）

花露滴香红，花低漏声初歇。人似一枝梅瘦，照冰壶清彻。翠娥云鬓为谁容，虫丝宝奁结。可惜一春憔悴，负满怀风月。
颂证道歌·证道歌
释印肃（宋代）

了知二法空无相，泥塑金装为佛像。
日日香华夜夜灯，谁知在一毛头上。
月夜泛舟琵琶亭次王梦楼太史壁间韵
宋鸣珂（清代）

布帆无恙且迟迟，送客聊吟白传诗。月夜有人曾问渡，风流恨我不同时。

江心铺练平无迹，柳岸藏星悄未知。一领青衫共沦落，后之来者又伊谁。
有激呈江圣与判院
华岳（宋代）

不郊不国不吾庐，兀兀腾腾十载余。
颈昔已逃三尺剑，腹今犹秘九畴书。
齐牛难爇吴元济，贾鵩何惭董仲舒。
只合三缄且钳口，一蓑归去伴樵渔。
群玉殿赐宴
蔡襄（宋代）

治道承炎历，皇基亘万年。
深仁涵海岳，至德著坤乾。
文物归元首，臣邻必巨贤。
蓼萧思及下，奕叶力追先。
昕色方群进，胪音忽四传。
衣冠纷杂遝，台殿郁蟺蜎。
宝字崇三圣，瑶图祕九天。
荣河祥气彻，昭汉晓光旋。
磊砢珠玑在，峥嵘岁月迁。
家声终卓越，上意益恭虔。
书观开舖首，宸毫落彩牋。
烟云初不定，鸾凤互相鲜。
拜赐兼金重，珍藏尺璧全。
人人皆自得，事事独超先。
睿藻敦风教，冥搜出化权。
来从玉山府，远过柏梁篇。
回驭临高馆，推恩锡广筵。
迷魂游帝所，休应动星躔。
申命严樽俎，新章被管弦。
千龄叨际会，旷古绝寅缘。
大施难论报，精诚第祝延。
唯应歌盛美，乐石可磨镌。
早春山中
方岳（宋代）

同时乞得杏花栽，一样高低一处裁。
自是春风不齐整，半零落尽半胚胎。
舟中忆爪哇之游杂述八首 其四
陈宝琛（清代）

竺教昔南暨，疑在齐梁年。鞭石造万像，冈阜光弥天。

我仅揽其二，诧是鬼斧镌。巨塔垣五重，龙华会其巅。

得非修罗斗，断脰鲜一全。其一佛久仆，拽起龛欹偏。

无人踵布施，五亿王面钱。馀者得诸画，荒寒委风烟。

或于名园遇，辇致如铜仙。瞀陋阙史乘，兴衰理茫然。

徒令暹罗王，望古悲涕涟。
寄世美
邹浩（宋代）

江南秀色满崔嵬，上得平山入眼来。遥想归心动朝夕，不应犹待八仙开。
登啸台怀海峰夫子
疏枝春（清代）

我行白首仍千里，襟豁雄风上啸台。大鸟一鸣冲雾出，片云扶月渡江来。

洛中名士怀前辈，鲁国诸生愧隽才。惆怅不逢彭泽宰，黄花作意向谁开。
团扇歌
杨维桢（元代）

团扇复团扇，秋风不相见。
隐显各有时，阳阿舞双燕。
菩萨蛮·鹊桥巧雾随风远
赵善括（宋代）

鹊桥巧雾随风远。蟾宫皓影凝空满。一点寿星明。祥光彻太清。周公天子传。礼乐新封鲁。功业焕旗常。钧天侍玉皇。
暇日登尚絅秀才楼居率成四律以贺 其一
唐桂芳（明代）

石耳山高眼界开，寒英端自九天来。重重银屋花成簇，粲粲琼林蝶作堆。

三十六峰非地肺，万八千仞即天台。主人傥不厌宾客，且尽尊前斗大杯。
续南有樛木
曾丰（宋代）

弗适时好，暴客不到。
暴客不到，轶出乎危道。
客思
孙应时（宋代）

竟作西江去，其如客思何。无情秋色老，不尽楚山多。

且赋南蛮句，休怀下里歌。平生一柱观，明日得经过。
晚妆诗
周南（南北朝）

青楼谁家女，当窗启明月。拂黛双蛾飞，调脂艳桃发。

舞罢鸾自羞，妆成泪仍滑。愿托嫦娥影，寻郎纵燕越。
戏呈赵舜臣觅酒二首
姜特立（宋代）

兵厨酿乏吻生烟，阮校如今作赘员。
却怪渊明便归去，酒材犹自有圭田。
怀素台
徐玑（宋代）

不识张颠面，画成钗股艰。
长年昔年宅，独塑醉时颜。
笔与身同葬，池荒墨似斑。
才清人必重，潇岸野云间。
句 其一○四
谌祜（宋代）

江头春水多，汤汤今复古。不载落花回，只载斜阳去。
送徐君奇入燕
方回（元代）

貌寝如孙叔，赀单未计然。
曾微方朔辩，已过买臣年。
插翅能逾海，乘槎可上天。
问君何所恃，珠玉富千篇。
青城纪游赠刘珥江
杨慎（明代）

爱山人少说山多，名山之约恒蹉跎。羡君胸次有丘壑，偕余步屣寻松萝。

晨发浣花道，夕憩郫筒阿。子云阁上蠹简散，杜宇城头乌尾讹。

鸿蒙岧嵉临天谷，崖阜𡺑嵲瞰惊波。离堆㑂佛蟠赑屃，都堰蜿蜒压蛟鼍。

翩如楚矶驾黄鹤，驶如蜀栈骑青螺。昌蕧扶掖赤藤杖，谢公屐齿青苔窠。

王乔双舄能济胜，郑虔檐花同经过。伏龙仙观模断碣，疏江新亭听俚歌。

下濑千筏风外鹢，遥岑一点烟中螺。漏天夜雨丹枕警，朝云解駮红镜磨。

玉壶携春恣谈笑，银鞍傍险仍婆娑。明月津亭又分袂，暌景后命江阳舸。

聊书短韵邀君和，青城回首青嵯峨。浮生聚散飞鸿似，四者难并将柰何。
四者吟
邵雍（宋代）

目时然后视，耳时然后听。
口时然后言，身时然后行。
前不见厚禄，然不见重兵。
惟其义所在，安知利与名。
南丰宋郎中夫人曾氏挽诗
韩淲（宋代）

奕奕南丰氏，新碑见母仪。相夫郎省日，从子法曹时。

懿美人皆仰，隆恩世所推。流芳当益大，双凤印累累。
途中酬李少府赠别之作
高适（唐代）

西上逢节换，东征私自怜。故人今卧疾，欲别还留连。

举酒临南轩，夕阳满中筵。宁知江上兴，乃在河梁偏。

行李多光辉，札翰忽相鲜。谁谓岁月晚，交情尚贞坚。

终嗟州县劳，官谤复迍邅。虽负忠信美，其如方寸悬。

连帅扇清风，千里犹眼前。曾是趋藻镜，不应翻弃捐。

日来知自强，风气殊未痊。可以加药物，胡为辄忧煎。

驱马出大梁，原野一悠然。柳色感行客，云阴愁远天。

皇明烛幽遐，德泽普照宣。鹓鸿列霄汉，燕雀何翩翩。

余亦惬所从，渔樵十二年。种瓜漆园里，凿井卢门边。

去去勿重陈，生涯难勉旃。或期遇春事，与尔复周旋。

投报空回首，狂歌谢比肩。
归云庵
徐安国（宋代）

忽舒忽卷岂无期，万状来呈变化姿。峰帽石衣罗眼底，苍然暮色欲来时。
真定怀古
陈孚（元代）

千里桑麻绿荫城，万家灯火管弦清。
恒山北走见云气，滹水西来闻雁声。
主父故宫秋草合，尉陀荒冢暮烟平。
开元寺下青苔石，犹有当时旧姓名。
白鹤吟示觉海元公
王安石（宋代）

白鹤声可怜，红鹤声可恶。
白鹤静无匹，红鹤喧无数。
百鹤招不来，红鹤挥不去。
长松受秽死，乃以红鹤故。
北山道人曰，美者自美，吾何为而喜。
恶者自恶，吾何为而怒。
去自去耳，吾何阙而追。
来自来耳，吾何妨而拒。
吾岂厌喧而求静，吾岂好丹而非素。
汝谓松死吾无依邪，吾方舍阴而坐露。
六州歌头·燧瑊勋业
王之道（宋代）

燧瑊勋业，何敢望西平。观当日，清大憝，震天声。绩其凝。追配汾阳郭，临淮李，扫妖孽，植颠仆，复疆宇，洗膻腥。堪叹中原久矣，长淮隔、胡骑纵横。问何时，风驱电扫，重见文明。宾雁宵鸣。梦初惊。念吾君复古，修攘两尽，早晚功成。岁云暮，冰腹壮，雪华零。怅神京。谁信汉家陵阙，呵护有神兵。罄寰海，重回首，镇关情。想见皇华咨度，望淮北、心曲摇旌。愿变夷用夏，荆狄是惩膺。补弊支倾。
绥阳道中
黎庶蕃（清代）

白楮溪流弯复弯，黄鱼桥下波潺潺。西山一半画不得，为在白云青霭间。
除夜元日连登烟霏楼
叶适（宋代）

摧荷秃柳不胜春，脉脉荒堤数过人。
我若有材以速化，应钭地巧答天真。
沙远晴波浅漾金鱼苗初上小如针将船载酒江头饮水柳千株满岸阴 其四
丁复（元代）

杨柳风轻欲午凉，蘼芜沙暖足春香。水乡父老茅堂酒，不信王孙道路长。
醉花间 其二
毛文锡（五代）

深相忆，莫相忆，相忆情难极。银汉是红墙，一带遥相隔。

金盘珠露滴，两岸榆花白。风摇玉佩清，今夕为何夕。
杂歌谣辞 其九 步虚词
韦渠牟（唐代）

羽卫一何鲜，香云起莫烟。方朝太素帝，更向玉清天。

凤曲凝犹吹，龙骖俨欲前。真文几时降，知在永和年。
送秘书监丞张受还都傚山谷体
方回（元代）

君家所有吾弗如，价估万金犹有余。
科斗字前古彝器，椰子腹中行秘书。
楚吴闽粤吏狼虎，淮浙海江民鳖鱼。
归阙一言动天听，生灵百万免沦胥。
赠苍溪王明府有文在手曰长生
王毂（唐代）

执手长生在，人皆号地仙。水云真遂性，龟鹤足齐年。

但以酒养气，何言命在天。况无婚嫁累，应拍尚平肩。
送中济侍郎帅庆得行字
范纯礼（宋代）

为国虽以德，御戎难去兵。夏人久犯顺，边氓常废耕。

遣师杨我武，谋帅直非轻。辍自金谷寄，倚以关塞行。

壮怀吞猖狂，沈机足经营。新伤乃民力，未振亦军声。

既膺阃外寄，当思千里清。吾家世此官，所得蕃汉情。

未尝任杀戮，接以信与诚。方略固多在，惟公守其成。
满庭芳 夏五雨窗言怀
谢应芳（元代）

十里横山，一湾流水，东洲蕞尔孤村。称来田舍，山水对衡门。老我无能为矣，犁锄事、付与儿孙。湖田上，黄梅雨足，蛙鼓□声喧。亲朋三四老，须眉雪白，言笑春温。每携手相过，清事闲论。坐挹山光水色，茅柴酒、倾倒夸尊。章台路，马蹄尘土，不到紫苔痕。
题祝生画呈裴丈二首 其一
朱熹（宋代）

近代丹青手，心期良独难。夫君偏有思，妙处却无端。

堂上三湘远，人间五月寒。空囊今有此，不用一钱看。
竹枝啼鸟
祁顺（明代）

嶰谷风来玉韵清，一双幽鸟日和鸣。不须别借伦伶手，自有天然律吕声。
续白额行
龚诩（明代）

白额白额猛且雄，居然据我林之中。白日出林取人食，馋口大开如血红。

摇头掉尾似得意，流血滂滂无惨容。遂令自古南山下，大道尽日无人纵。

一朝忽与猎夫遇，密网强弓绕林树。白额计穷无所逃，四足如豚缚将去。

虽然摇尾乞人怜，积恶过深宁汝恕。却怜三四假威狐，遁迹潜形在何处。
赠黄朝议
刘攽（宋代）

黄公八十健精神，远近推为五福身。樽酒不曾轻贱士，炉丹时福遇幽人。

晚夸乡里拖金紫，早见儿孙列搢绅。一事世儒难学处，弟兄归老乐相亲。
容斋书事二首 其二
陈渊（宋代）

方丈孤城角，风来梦亦醒。分明更无事，俯仰忽忘形。

小室尘谁扫，空亭柏自青。生涯任流转，天地一浮萍。
过更衣亭
夏垲（清代）

直上禅关一径深，大王风好且披襟。不惭冠冕完人相，岂藉袈裟证佛心。

到此诸公谁解脱，空余七字付行吟。独怜我是新亭客，怅望河山异昔今。
明德皇太后挽歌词五首
杨亿（宋代）

世载河山誓，门无恩泽侯。
公桑空趼馆，仙药阻蓬邱。
悯册藏幽壤，哀笳咽素秋。
后宫彤管在，千古纪徽猷。
光孝病中闻予与在天封亦冒雪见过
曹勋（宋代）

老病维摩方丈开，天风破冷舞琼瑰。
满山皓色作和气，知是道人冲雪来。
淮上书事
韩驹（宋代）

平楚尽积水，长淮多奇峰。萧条月曜夜，浩荡风鸣冬。

客行未可归，敝裘那得重。寒气搜病骨，清潭貌衰容。

远游有滞念，将老无欢悰。故国渺万里，去此嗟谁从。
东郊纳凉，忆左威卫李录事收昆季、太原崔参军三首
楼颖（唐代）

水竹谁家宅，幽庭向苑门。今知季伦沼，旧是辟疆园。

饥鹭窥鱼静，鸣鸦带子喧。兴成只自适，欲白返忘言。

纳凉每选地，近是青门东。林与缭垣接，池将沁水通。

枝交帝女树，桥映美人虹。想是忘机者，悠悠在兴中。

林间求适意，池上得清飙。稍稍斜回楫，时时一度桥。

水光壁际动，山影浪中摇。不见李元礼，神仙何处要。
白莲花歌
杨试昕（清代）

风清月堕花无力，粉白罗衣澹空碧。冰碾肌肤雪化魂，夜深却向西风泣。

不共芙蓉种若邪，不施颜色逞骄奢。欲将罗袜凌波去，怅望伊人隔水涯。

水涯香度微风起，和烟散入湘帘底。仙子含愁梦不成，无言独立寒云里。
题真仙岩
松庵道人（宋代）

千岩万壑倚晴空，此洞真奇迥不同。
未数洞天三十六，想移当日太清宫。
遣季子寿黄循斋二首
阳枋（宋代）

自得遗书学子房，拟来辟谷并山阳。
仙乡不秘眼前道，俗相惭无肘后方。
经叶再传新雨露，桃花重发旧门墙。
呼儿慕后蓬莱还，勤爇南丰不尽香。
与王永锡廖敷锡同游三洲岩
张吉（明代）

仙岩渺何许，宛在碧岑间。我来不惮远，鼓枻湘水湾。

亦有同舟客，荧荧俱妙颜。舍舟入岩际，岩溜方潺潺。

探幽动野癖，窥罅讶天悭。云深隐白日，薄寒侵蒯菅。

时见空洞表，悠悠鸾鹤还。安知峡山里，吏隐非真閒。

芳筵湛清酤，代舞秉长蕳。苍壁多往躅，跻陵忘险艰。

更闻有仙客，炼形依此山。去来骑苍鹿，飘忽难追攀。

我欲见此客，敢辞捐佩环。再拜问至诀，永超生死关。
寄赠朱良矩改令丹阳
潘希曾（明代）

暂别仙班绾县章，泌阳期月又丹阳。恢恢馀地牛刀底，籍籍才名豸绣场。

夜雨十年空梦寐，暮云千里益凄凉。江头香草堪纫佩，已觉流芳自此长。
寄李端叔二首
张耒（宋代）

陈墟自古皇，疆野实楚县。
沃野接神畿，荒沟漕淮甸。
民风静而陋，原隰平以远。
我来逢艰岁，禾黍秋色浅。
荒居困蛩蚓，风雨老藜苋。
闭门谢车马，隐几亲笔砚。
马迹巷泥深，庖烟檐日宴。
深居窥老易，妙理殊自玩。
困亨方寸足，夸安劳远愿。
乖离感岁月，老色各满面。
友道古所敦，尺书莫辞倦。
会林介立先生宅限韵
严嵩（明代）

眼中世事何多虞，置酒高堂聊宴娱。衣冠朋辈几寥落，风雨林宴半有无。

生人情致向所似，炯炯清冰涵玉壶。愧予寮寀平生分，迟尔云霄万里途。
绕海螺岩
释今辩（明代）

閒随杖笠绕晴川，翘首螺城天际悬。长短苍藤穿暗石，浅深丹嶂落寒泉。

溪花践踏云移处，麦饭团圞鸟宿边。历历溪山逢旧路，疏钟人外佛灯前。
萱草篇
家铉翁（宋代）

诗人美萱草，盖谓忧可忘。
人子惜此花，植之盈北堂。
庶以悦亲意，岂特怜芬芳。
使君有慈母，星发寿且康。
晨昏谨色养，彩服戏其傍。
燕喜酌春酒，欢然釂金觞。
物理似有助，丛萱忽非常。
竞吐栗玉艳，欲夺金芝光。
秀本自稠叠，骈枝亦荧煌。
乃知风人意，比兴宜成章。
东野情思苦，少忧多悲作。
谓此儿女花，莫能解刚肠。
斯言虽有激，疑其未通方。
忧心无时已，徒枉憔悴乡。
寓物傥适意，何须动悲凉。
况复循吏政，和声入封疆。
抚俗时用乂，事亲日尤长。
萱草岁岁盛，此乐安可量。
徐州重修放鹤亭落成
严烺（清代）

放鹤山亭亦偶然，祇凭一记事流传。隐居乐可轻南面，玉局才原比谪仙。

胜迹鼎新经几度，胎禽羽化近千年。重来载酒成高会，把盏先教酹古贤。
答妇词
戴复古（宋代）

江山阻且长，矫首乡关隔。
空闺泣幼妇，憔悴失颜色。
隐闵鹳鸣篇，寄彼西飞翼。
剥封览情素，既喜复凄恻。
别时梅始花，伤今食梅实。
览古帝王州，结交游侠窟。
千金沽美酒，一饮连十日。
春风吹酒醒，始知身是客。
杜宇啼一声，行人泪横臆。
衣破谁与纫，发垢孰与栉。
勿谓游子心，而不念家室。
新交握臂行，肝胆犹楚越。
丑妇隔江山，千里情弗绝。
殷勤挥报章，归计何时决。
今夕知何夕，睹此纖纖月。
此月再圆时，门前候归辙。
安定道中
宇文虚中（宋代）

落日尘埃壮，阴风天地昏。牛羊争隘道，鸟雀聚空村。

跛曳伤行役，光华误主恩。未甘迟莫景，伏枥意犹存。
吊李白
方孝孺（明代）

君不见唐朝李白特达士其人君不见唐朝李白特达士，其人君亡神不死。

声名流落天地间，千载高风有谁似。我今诵诗篇，乱发飘萧寒。

若非胸中湖海阔，定有九曲蛟龙蟠。却忆金銮殿上见天子，玉山巳颓扶不起。

脱靴力士秪羞颜，捧砚杨妃劳玉指。当时豪侠应一人，岂爱富贵留其身。

归来长安弄明月，从此不复朝金阙。酒家有酒频典衣，日日醉倒身忘归。

诗成不𬋩鬼神泣，笔下自有烟云飞。丈夫襟怀真磊落，将口谈天日月薄。

泰山高兮高可夷，沧海深兮深可涸。惟有李白天才夺造化，世人孰得窥其作。

我言李白古无双，至今采石生辉光。嗟哉石崇空豪富，终当埋没声不扬。

黄金白璧不足贵，但愿男儿有笔如长杠。
会稽郡楼雪霁
张继（唐代）

江城昨夜雪如花，郢客登楼齐望华。
夏禹坛前仍聚玉，西施浦上更飘纱。
帘栊向晚寒风度，睥睨初晴落景斜。
数处微明销不尽，湖山清映越人家。
谢张功父送近诗集
杨万里（宋代）

十年不梦软红尘，恼乱闲心得我嗔。
两夜连翻约斋集，双明再见帝城春。
莺花世界输公等，泉石膏盲叹病身。
近代风骚四诗将，非君摩垒更何人。
寄文叔 其二
韩淲（宋代）

新辟书帏定自如，眼前纷列不关渠。陶公楮大从容处，酒薄囊悭还饭蔬。
百字令 新秋即事
李佩金（清代）

嫩晴庭院，见馀霞散绮，明河清浅。茶沸瓶笙香浥浥，划地凉风浅剪。

灯晕孤青、烟摇瘦碧，夜色屏纱淡。井梧坠叶，飞来满纸愁怨。

忽听钿钏声声，隔墙吹度，离思天涯远。闲煞碧阑干外月，逗影潜窥银蒜。

病不禁秋，愁多怯梦，心较痴云懒。无聊吟罢，罗衫泪点犹泫。
独乐园
张宗泰（清代）

中外推全德，园林忍自宽。十年同放逐，此日乃盘桓。

鸟不禁投宿，枝惟剪碍冠。退犹思择物，莫作邵窝看。
和孔郎中荆林马上见寄
苏轼（宋代）

秋禾不满眼，宿麦种亦稀。
永愧此邦人，芒刺在肤肌。
平生五千此，一字不救饥。
方将怨无襦，忽复歌缁衣。
堂堂孔北海，直气凛群儿。
朱轮未及郊，清风已先驰。
何以累君子，十万贫与羸。
滔滔满四方，我行竟安之。
何时剑关路，春山闻子规。
李太白杂言
徐积（宋代）

噫嘻欷奇哉，自开辟以来，不知几千万馀年。至于开元间，忽生李诗仙。

是时五星中，一星不在天。不知何物为形容，何物为心胸。

何物为五脏，何物为喉咙，开口动舌生云风。当时大醉骑游龙，开口向天吞玉虹。

玉虹不死蟠胸中，然后吐出光焰万丈凌虚空。盖自有诗人以来，我未尝见大泽深山。

雪霜冰霰，晨霞夕霏。万化千变，雷轰电掣。花葩玉洁，青天白云，秋江晓月。

有如此之人，有如此之诗。屈生何悴，宋玉何悲。贾生何戚，相如何疲。

人生胡用自缧绁，当须荦荦不可羁。乃知公是真英物，万叠秋山耸清骨。

当时杜甫亦能诗，恰如老骥追霜鹘。戴乌纱，著宫锦，不是高歌即酣饮。

饮时独对月明中，醉来还抱清风寝。嗟君逸气何飘飘，枉教谪下青云霄。

大抵人生有用有不用，岂可戚戚反效儿女曹。采蟠桃于海上，寻紫芝于山腰。

吞汉武之金茎沆瀣，吹弄玉之秦楼凤箫。
长林馆
区仕衡（宋代）

司空修史王官谷，贞白藏书句曲山。
我愧汗青无日就，深林空自掩柴关。
野望
董嗣杲（宋代）

过午浮阴掩石台，疾风掠草散狂埃。
江豚吹皱空江浪，远见淮云卷雨来。
次韵答襄阳龙图燕给事庆仆序直禁林
宋庠（宋代）

右银仙闼倚云开，孤客缘何待诏来。
一节亲恩迂使驿，五花前诏隔公台。
英游但喜儒绅集，涸使偏惊吏腕催。
昼槛宝鹓翔帝竹，夕轩瑶斗挂宫槐。
朝无滥吹终逃郭，性有真愚敢望回。
隽老裁篇褒意重，远分江汉濯馀埃。
陈光禄惟顺迎暾书舍四首 其四 樵语
陆深（明代）

风暖鸟声喧，隔坞闻人语。盘云拾堕樵，晨昏自来去。

深山多虎狼，同心邀伴侣。
记颜
刘克庄（宋代）

唤做农夫却逢掖，道是禅和又幅巾。
灞陵雪中耸肩客，天津桥上皱眉人。
咏史二首
邓肃（宋代）

五湖范蠡携西子，三国周郎嫁小乔。
盖世功名聊唾手，何妨樽酒醉妖娆。
寄龚立道
陆游（宋代）

龚子吴中第一流，老农何幸接英游。难逢正似玉杵臼，易散便成风马牛。

清夜话端思滚滚，暮年心事恐悠悠。何由唤得阊门棹，一醉千岩万壑秋。
河上逢友人
罗邺（唐代）

知君意不浅，立马问生涯。薄业无归地，他乡便是家。

宵吟怜桂魄，朝起怯菱花。语尽黄河上，西风日又斜。
锦缠道·燕子呢喃
宋祁（宋代）

燕子呢喃，景色乍长春昼。睹园林、万花如绣。海棠经雨胭脂透。柳展宫眉，翠拂行人首。
向郊原踏青，恣歌携手。醉醺醺、尚寻芳酒。问牧童、遥指孤村道：“杏花深处，那里人家有。”
五夜
白玉蟾（宋代）

五夜风吹露，林间鸟唤群。
钟声和月落，惊起四山云。
桐柏崇道观
葛闳（宋代）

昔贤书洞石，台有伯阳经。
碧海船多却，金霞夜不扃。
炉成九转药，阶布六符星。
捷径非君意，深游浅死庭。
送倪考功赴浙江少参
林文俊（明代）

一门圭组羡多贤，仝榜金绯独妙年。归省正逢家庆日，别离须妙岁寒天。

南都人物阳秋里，两浙山川节制前。到处疮痍应可念，城西休问泛湖船。
题画 其二
徐枋（明代）

千春流水渺无津，万树桃花好避秦。高卧此中堪白首，不知人世有红尘。
脱身军府暂憩先月亭前挹湖光左右花木交映壁
罗公升（宋代）

四年尘沙中，奔走日不给。
空歌下泉诗，颇愧夔子集。
今晨出军府，心与归鸟急。
花迎晓日笑，树沐清露湿。
清漪无游鳞，照影孤小立。
重来期秋风，领略蟾影入。
送欧阳上舍梦桂
刘克庄（宋代）

许奉太夫人以往，欧迎大君子而行。
无惭当日四门祖，起敬同时六馆生。
反哺儿怜亲老大，将雏翁喜世升平。
刘诗未必如韩笔，聊见临歧折柳情。
凫茈饷王丞
陈宓（宋代）

仙谿賸得紫琅玕，风味仍同荔子看。
何似清漳霜后橘，野人还敢荐君盘。
蔡处士
郑谷（唐代）

无著复无求，平生不解愁。鬻蔬贫洁净，中酒病风流。

旨趣陶山相，诗篇沈隐侯。小斋江色里，篱柱系渔舟。
寄卢生
温庭筠（唐代）

遗业荒凉近故都，门前堤路枕平湖。绿杨阴里千家月，

红藕香中万点珠。此地别来双鬓改，几时归去片帆孤。

他年犹拟金貂换，寄语黄公旧酒垆。
答中上人卷
梅尧臣（宋代）

吹笛皆学龙，吹笙皆学凤。
又於笙笛间，高下不相中。
得其精者稀，得其麤者众。
况於真出音，千岁不复梦。
尔为学笙欤，颇已臻妙弄。
赠外甥吕祖谦
曾几（宋代）

昔别溪南寺，奇庞总角儿。
传闻不好弄，賸喜更能诗。
弦术真吾道，躬行是汝师。
掖垣家学在，何以遍参为。
栀子画眉图（二首）
李祯（明代）

昔年曾伴董娇娆，长把春山笑倩描。
今日梁园空见画，鸟啼花落鬓萧萧。
荆蛮操
邵宝（明代）

彼有物兮不可以取。我有心兮不可以语。不可以语兮安可以处。

荆蛮渺兮何许。逝将徂兮终我攸宇。吁嗟乎，苟获我心兮孰非我所。
山海关旅次送旅王翕丈
王存（宋代）

孤云逐南风，六月出辽海。登临旅情换，俯仰人事改。

江城寒雨旅，捧手忽三载。兹来已行乐，逭暑赚清快。

楸枰困而学，笔舌文无害。何期畏简书，虚用涉涛濑。

五日遂分携，莫罄胸磊磈。苟活忍须臾，既往孰追悔。

两仪方汹汹，谁能理功罪。先生还野服，日与金石对。

贱子坠坑埳，将老倚市卖。何方觅二顷，解脱得自在。

寻诗撰邛杖，湖船听欸乃。
黄河清慢 清江浦渡黄河
陈维崧（清代）

苍茫河声冲古驿，黄沙浊浪同色。斜日谁来问渡，江南狂客。

醉倚柁楼吹笛，初入破、鱼龙悲咽。古今多少英豪，最堪笑、南奔袁术。

几时瓠子功成，叹薪楗空劳，宣房难塞。长啸忧时，自把宝刀閒拍。

且任短篷掀舞，不须怨、中原萧瑟。城名下相，极望处、暮烟残荻。
花翁将归婺女因为江西游有长篇留别社中次韵
杜范（宋代）

旷士隘宇宙，孰为君家山。
逸兴渺湖海，熟遣君意还。
胡然动行色，便欲和惨颜。
新篇写襟素，和章就词班。
亦念尘坱客，肯照窗几间。
怀旧徒感怆，搜语愧冥顽。
两年重忧患，悲涕不胜潸。
一身缠疢疾，形骸顿已孱。
签天凡几疏，无路扣九关。
望绝钟鼎贵，分甘茅衡跧。
薾然一疲驽，不原十二闲。
送君为心折，把酒惭量悭。
行行速京洛，去去难追攀。
莫上八咏楼，且宿双溪滩。
为问赤松子，世道何其艰。
题钓雪图
赵蕃（宋代）

画师端为谁，钓者亦安在。
我不识若人，相望大千内。
馆娃宫一首
王阮（宋代）

释越来妖艳，穷吴事儁游。
笑谈遗庙社，绘罽及山丘。
鵷宿离宫瓦，龙移别浦舟。
楯陈金制巧，床莹玉光浮。
破雨惊枫落，驰烟入虎流。
莼羹摘千里，荷盖拥长洲。
缓缓花开陌，弯弯月照州。
轻风香迳暖，微步屧廊幽。
红喜鲈堪切，黄嗔蟹不收。
池痕测朝夕，乡思属温柔。
只顾山衔日，何知饵带钩。
味於重处减，心记捧时谋。
鲸鬣翻溟渤，金星犯斗牛。
六千君子锐，二八国人忧。
泰伯三称让，姑苏一战休。
共沉那有井，独坠苦无楼。
人去扁舟远，僧来野寺修。
宫乌今骇散，台鹿任鸣呦。
月为朱栏暗，山含翠黛愁。
烛残新别泪，泉咽旧歌喉。
一代仇人事，千年壮士羞。
东门抉眼在，怒气溢潮头。
悼许氏柔则
刘黻（宋代）

青青北山柏，苍苍南山松。
属彼冰雪姿，无言意趣同。
造物何冥冥，摧以头夜风。
伤心复伤心，忍听风中钟。
锦堂春（中秋）
詹玉（宋代）

露掌秋深，花签漏永，那堪比夕新睛。正纤尘飞尽，万籁无声。金镜开奁弄影，玉壶盛水侵棱。纵帘斜树隔，烛暗花残，不碍虚明。

美人凝恨歌黛，念经年间阻，只恐云生。早是宫鞋鸳小，翠鬓蝉轻。蟾润妆梅夜发，桂熏仙骨香清。看姮娥此际，多情又似无情。
宋匪躬太祝先辈示及刘贡父伯仲三人同年登第之诗因奉一篇
王安国（宋代）

六朝文物事当奇，阀阅如今举世推。射策人争看三虎，荐书吾早识孤罴。

集英晓日胪传后，琼苑春风宴喜时。共羡丝纶归世掌，还看骖隔凤凰池。
白伯伦仪部移居夜阶助甫司封访之席上赋得卜居赤甲迁居新两见巫山楚水春十四韵 其四
宗臣（明代）

龙剑削芙蓉，十载闭其匣。壮士为尔开，满地走鳞甲。
初冬山居即事十首
吴芾（宋代）

年去惊人老，坐来忘夜深。
未能成一事，何敢废发阴。
灯尽添残烛，山寒拥败衾。
幸无尘俗虑，聊遂读书心。
永叔席上分韵送裴如晦
梅尧臣（宋代）

霜华夜夜浓，汴水日日减。
行迈唯恐迟，离怀不须黯。
远轻吴江潮，乃见丈夫胆。
君意应洗然，吾方困尘惨。
忆素律公帖赞
岳珂（宋代）

噫怀素，善草书。
杂真行，世所无。
妙之臻，理不殊。
盍反观，同其初。
和苏著作麻姑十咏·流杯池
李覯（宋代）

幽居久不乐，心死如湿灰。
闻言山有池，仙客曾流杯。
披衫向西坐，欲望无崇台。
何当命游宴，尽聚不羁才。
顾恐狭隘地，未足开吾怀。
仰手斸河汉，决向天南来。
移舟复转岳，壅遏成环回。
横持北斗柄，量尽酒星醅。
箕踞接下流，一歃空千罍。
八风助吟倡，万怪供嘲谐。
醉来散发卧，蝇声视霆雷。
冷笑势利子，茫茫尘土堆。
郑侍郎招赏瑞香感旧有作
曾几（宋代）

郑驿留宾处，看花又一年。
香囊依叶密，锦繖向人圆。
子敬新游岱，吾宗复在边。
小诗相促迫，感旧一凄然。
冬日园中作
陆游（宋代）

园荒阙扫除，篱败且枝梧。
久旱池萍死，新霜野蔓枯。
寒炉殊未议，浊酒却时酤。
飞动郊原兴，饥鹰待指呼。
贺谢文二子文武登科
徐子元（宋代）

福畴何曾好誉儿，凤毛争奈一时奇。
青钱学士如龙友，白马将军似虎痴。
齐展一双文武手，共扶千载圣时时。
从来谢砌无闲草，步步芳兰亚紫芝。
句
崔鶠（宋代）

老去未觉跻攀难，一表独立青冥里。
巨野二首
陈师道（宋代）

红落芙蕖晚，青深蒲稗秋。
平湖无过鸟，鸣鼓有行舟。
为惠机长老题徐幼文写惠山图
吕敏（明代）

天寒华表鹤归迟，隔世令人起远思。
偶见漪澜堂上画，犹看《悟澹》卷中诗。
升仙桥遇风雨大至憩小店
陆游（宋代）

触热真疑堕火灰，雨如飞镞亦佳哉。空江鱼鳖从龙起，平野雷佳拥马来。

正怪横吹屋茅尽，俄闻下击涧松摧。晚来日漏风犹急，卧看柴扉阖复开。
拜明招二先生墓有感
王柏（宋代）

竹舆侵晓出山阿，宿露清圆忆旧哦。
当日解衣盘礴意，明明分付一池荷。
哭胡民望 其二
谢逸（宋代）

翻手成文同舍惊，长安日饭五侯鲭。只因太史多饶舌，曼倩方知是岁星。
呈贝懒云先生
程浚（宋代）

一片间心只在山，故将疏懒傲尘寰。
白云犹有往来意，师独萧然天壤间。
寿太师 其六
吴顺之（宋代）

年年周孔道何多，谁为缁黄保不磨。却笑纷纷韩孟辈，空言无奈异端何。
四皓墓
萨大年（清代）

云白岩青好避秦，鬓眉翻作汉功臣。何因多事商山老，不及桃源洞里人。
送崔爽之湖南
孟郊（唐代）

江与湖相通，二水洗高空。定知一日帆，使得千里风。

雪唱与谁和，俗情多不通。何当逸翮纵，飞起泥沙中。
久雨不停春分后复大风朔寒感赋 其一
区越（明代）

谷秧抽碧翻全白，桂叶咽青复浅红。久雨不停风更朔，三春过半冷于冬。

深岩岂意鸣邹律，敝屋何时见祝融。道是春归应有脚，心关农圃自匆匆。
雪
方回（元代）

老面临高不畏风，尘寰一变蕊珠宫。
骤难金碧茅茨别，预喜蝗螟瘴疠空。
至洁独凝群物表，太和元在极寒中。
绝怜诗骨能禁许，惟有梅梢肖此翁。
秋日田家
文同（宋代）

淘漉沟源筑野塘，满坡烟草卧牛羊。
今年且喜输官办，豆荚繁多栗穗长。
归来二首儿子创小楼以安老首
戴复古（宋代）

老去知无用，归来得自如。
几年眠客舍，今日爱吾庐。
处世无长策，闲时读故书。
但能营一饱，浑莫问其馀。
段九秀才处见亡友吕衡州书迹
柳宗元（唐代）

交侣平生意最亲，衡阳往事似分身。

袖中忽见三行字，拭泪相看是故人。
莲花峰
林杞（宋代）

天开八叶莲花峰，神龟引子巢其中。
千年皮骨老化石，玉色不与凡工同。
宿茅山寄舍弟
徐铉（宋代）

茅许禀灵气，一家同上宾。仙山空有庙，举世更无人。

独往诚违俗，浮名亦累真。当年各自勉，云洞镇长春。
入内考进士同考官唱和三首 其三
毕仲游（宋代）

明光寓直偶然同，八百儒衣度汉宫。下笔春雷从地起，举头帝座在天中。

条陈不啻三千牍，品藻今惟六七公。况是篇章容易得，好令编集附唐风。
题定慧院
史声（宋代）

寺名定慧知何代，桥古碑横不记年。
古树乱鸦啼晚照，故园新蝶舞春烟。
十层宝塔化尘路，五色云衢散上天。
惟有玉莲池内水，沧浪深处老龙眠。
重游蔬香小圃赠梦庐 其二
路璜（清代）

片雨高城过，微凉几席加。泉甘浮细乳，菜美茁新芽。

径曲难容马，篱蔬不碍花。莫嫌近城市，到眼遍桑麻。
尉氏五题 其三 蓬池
黄裳（宋代）

旷野饮绿水，往往如具区。尉氏得此景，赐民非自娱。

想成独乐戒，故能与民俱。阮籍方外豪，徘徊顾梁都。

亦恐感嘉惠，岂特怀壮图。逸兴果何类，茫茫谁与拘。

度量贮天汉，岂不容葭芦。兴废未始定，陵谷俄已殊。

昔为凫鹥乡，今为狐鼠庐。厚泽瘗膏壤，能复滋耕夫。

得利已足喜，怀古安用吁。
寄夹谷书隐
何梦桂（宋代）

巅崖一落费攀跻，汲绠千寻重挈提。
往事雪中鸿印迹，旧恩堂上燕衔泥。
钱塘东去江涛远，银汉西流斗柄低。
天地秋风黄叶老，年年春在故桃溪。
简辨老
李处权（宋代）

松杉高下韵笙箫，谷口钟声梵海潮。
秋气作阴连蟋蟀，夜寒随海上芭蕉。
身危甚幸依贤庇，吏隐何须觅句招。
直待它年见凫舄，始传仙叶有王乔。
一阳生贺曹提举
释居简（宋代）

六阴才伏便回春，刚德潜随君子生。白日旧从黄道正，使星今子紫微明。

冰霜不作三冬凛，权量行歌一道平。湖上诗人望归节，御屏风上已题名。
次刘秀野蔬食十三诗韵 其六 南芥
朱熹（宋代）

黄龙记昔游，园客有佳遗。不谓洛生吟，辍餐时拥鼻。
怀家
杨维桢（元代）

扬雄有宅郑里庄，某丘某水旧耕桑。
碧山学士银鱼弃，锦里先生乌角藏。
自是秦人齐指鹿，未能楚客废屠羊。
王侯蚁穴一梦觉，归作槐阴审雨堂。
话道
齐己（唐代）

大道多大笑，寂寥何以论。霜枫翻落叶，水鸟啄闲门。

服药还伤性，求珠亦损魂。无端凿混沌，一死不还源。
三里塘掐梅
叶樾（宋代）

扶疏不耐繁华，意足自然清绝。壁间幻出横斜，祇欠纱窗明月。
初夏
范成大（宋代）

晴丝千尺挽韶光，百舌无声燕子忙。
永日屋头槐影暗，微风扇里麦花香。
沁园春 其二 登令公祠畔望湖亭
梁清标（清代）

潋滟湖光，黛染遥山，送目方赊。喜红亭俯立，一天帆影，白波东喜，几缕残霞。

方寸乡心，迢遥水驿，愁绝风涛博望槎。徘徊处，有喧阆列肆，烟火千家。

神祠击鼓鸣笳。想吴楚当年斗丽华。任青帘贳酒，醉眠贾舶，牙樯吹角，惊起栖鸦。

横槊雄才，登楼客况，消尽江头野草花。云烟阔，正台连蛟蜃，人侣鱼虾。
东溟生诗为顾某赋
吕诚（元代）

东溟之生何所闻，抱艺学古以事亲。翛然一室东海村，市尘不到绝垢氛。

坐见三洲渺无垠，一碧万里玻瓈盆。雪涛银屋相吐吞，烂霞浴出扶桑暾。

是时幽人侍晏温，菽水之乐乐天真。兴来挥扫水墨浑，下笔惨淡愁鬼神。

居然耕凿生意存，经营态度回阳春。百年缣素琴断纹，挦标装潢称绝伦。

由其天机出清新，能事逸发皆可人。素昧平生笑语亲，一日索书来叩门。

嗟余耳聩目力昏，那能复作寒螀呻。霜风搜林叶缤纷，寒菊艳艳东篱根。

姑致是事且勿论，与子倒尽花前樽。
中秋新郑提学高子大宾集饮 其一
严嵩（明代）

此夕中秋月，来从郑邑看。冰轮出海净，桂子落云寒。

暂对儒台酒，聊𡬶旅夜欢。如何千里别，儿女忆长安。
崇福庵 其二
韩淲（宋代）

崇福庵边安静泉，往来渐次四十年。道人只在山深处，手种青松已拂天。
点视马驿因成两绝 其二
张镃（宋代）

万里关山过险巇，风廊聊此憩权奇。天开径上从兹始，想见长鸣振鬣时。
诗偈 其一四五
庞蕴（唐代）

平等无有二，终日同宅住。世人不了妄，心生外缘取。

取得外相佛，乐却变成苦。苦即诸法生，大海从何渡。

为报知音者，好好看道路。
次寿道韵二首 其二
袁泰（元代）

烟际轻篷带雨推，水边疏牖趁风开。朋侪政可班荆坐，船舫时能载酒来。

委地花枝徒艳冶，近人鸥鸟不惊猜。翳然林木幽栖意，惭愧愁肠日九回。
隋门。独孤后
周昙（唐代）

腹生奚强有亲疏，怜者为贤弃者愚。

储贰不遭谗构死，隋亡宁便在江都。
论语绝句一百首
张九成（宋代）

若欲言之固亦难，鬼神情状苦无端。
要之行尽吾人事，彼此何尝有两般。
古泉驿
张说（唐代）

昔闻陈仲子，守义辞三公。身赁妻织屦，乐亦在其中。

岂无穷贱妻，羞与倾巧同。长白临河上，於陵入济东。

我行吊遗迹，感叹古泉空。
朝南以诗送巴石研屏香几用韵·研屏
洪咨夔（宋代）

首鼠年来困两端，石屏空照鬓丝斑。
归舟莫道全无物，分得蓬婆小雪山。
寄国子杨巨源祭酒
姚合（唐代）

日日新诗出，城中写不禁。清高疑对竹，闲雅胜闻琴。

门户饶秋景，儿童解冷吟。云山今作主，还借外人寻。
再和二首
韩维（宋代）

壮岁希高事独清，介然何意慕三旌。
无邪每奉先儒戒，有犯常存狷者情。
任重股肱惭暗弱，老全骸骨赖休明。
非因大旆闲来往，仲蔚蓬蒿绕舍生。
湖上杂赋三首 其三
周紫芝（宋代）

三年原不下胡床，饮尽山光与水光。莫把渠侬作官看，此身便是贺知章。
鹧鸪天
佚名（宋代）

清明将近春时节。
次韵范石湖田园杂兴诗六十首 秋日十二首之五 其四十一
凌云翰（元代）

行道真如行路难，归来依旧客毡寒。灯前笑对家童说，恰似琴川作冷官。
颂证道歌·证道歌
释印肃（宋代）

河沙诸佛体皆同，如今端坐大雄峰。
森罗万象无藏隐，元来只在一尘中。
秋夜冲虚观听羽人奏乐
李云龙（明代）

花宫云敛金轮高，羽人向月张云璈。寒潭水立群龙号，翩翩鸣云来九皋。

瑶阶石裂山泉叫，修篁高咏长松啸。忽如玉斧削琅玕，又如黍珠撒金盘。

响入遥天杂风雨，老猿掷枝山鬼舞。鲍靓长吟倚琼树，足下呢喃双舄语。
题东林寺虎掊泉
周繇（唐代）

胜致通幽感，灵泉有虎掊。爪抬山脉断，掌托石心拗。

竹蔼疑相近，松阴盖亦交。转令栖遁者，真境逾难抛。
竹斋题事
李覯（宋代）

低斋结空野，小竹移孤林。
斋闲竹净好，日媚幽人心。
南方夏厌暑，独此留残阴。
戛雨挫促梦，穿风搜凉襟。
长茵展丽鲜，乱歌奏欢禽。
侍奴里村服，语客抛尘簪。
志高成利讐，思爽生诗淫。
值圣喜盈卷，感古悲入琴。
山迎稳履远，月劝澄杯深。
荣名虽未染，幸亦非堙沈。
答吴景端南归见寄之作 其二
樊贵（宋代）

回首青山长薜萝，椿庭日永紫芝歌。却嫌咫尺江郎路，笑杀仙人已烂柯。
和洪教菊
林之奇（宋代）

陶令遗世情，尚余爱菊念。
菊亦有可爱，爱之苦不厌。
我观傲霜枝，真金赴烈焰。
道韵轻园绮，孤标敌针奄。
配以靖节名，万古不为忝。
况兹中央色，独许此君占。
凝然端正姿，不受红紫艳。
草木吾味同，世情那得染。
璀璨归来辞，斯言了无玷。
偶亦爱此花，秋来朝幕餍。
富贵两浮云，天地一旅店。
是中论饥饱，本自无赢欠。
便拟学渊明，奈此才不赡。
菊资三径荒，酒须十分滟。
待读悠然句，乃无雍彻僭。
但论广文诗，瘧愈不须泛。
和杨公济钱塘西湖百题 其八十 南高峰
郭祥正（宋代）

岌岌穿南斗，层层瞰下方。揭为湖海镇，半夜挂朝阳。
子绍许分双井茶未至
周紫芝（宋代）

睡眼昏昏睡不开，可怜辜负小窗梅。须烦双井一杯雪，唤取竹坡春梦回。
泥行终日至晡始抵中桥六绝
岳珂（宋代）

终日泥行足半胝，中桥望见已多时。
一篙不得风漪力，早被青帘圣得知。
又陪公素舍人晨入西阁见紫薇初开
胡宿（宋代）

疏雨休前槛，新英艳小丛。且欣当夏日，不用忆春风。

便可携欢伯，相从作醉翁。回头问阶药，何处觅蔫红。
同外孙文九新春五绝句
苏辙（宋代）

菊叶萱芽初出土，冻虀冷面欲宜人。
老人脾病难随汝，洗釜磨刀待晚眷。
送陈随隐归江西
黄力叙（宋代）

诗在天地间，风清月明处。若为深闭门，而可觅佳句。

夫君小元龙，豪气隘区宇。青春发诗材，秀茁长膏雨。

流水与行云，吾不见滞住。乘月涤吟毫，玉椀三危露。

超诣自透脱，悟在观剑舞。入宫画蛾眉，胡为众女妒。

君诗亦何憾，千载一时遇。向也诗道昌，吟声喧禁籞。

应制沈香亭，龙巾曾拭唾。今焉诗道厄，短筇策江路。

悲啸梁甫吟，侘傺离骚赋。浮云时卷舒，睨此知出处。

此其随之义，大隐会境趣。天地梅又春，风紧雪飞絮。

一笠灞桥驴，吟鞍且临汝。得句从人传，传今亦传古。

要知是家传，审言以传甫。传之而又传，衣钵传宗武。
江楼
周宝生（清代）

客鬓新生白，西山不改青。予怀殊渺渺，晚色更冥冥。

路远浮孤棹，江空浴乱星。何人吹铁笛，乡思满烟汀。
槿花 其一
虞俦（宋代）

西殿凉风合断魂，玉奴终不负东昏。纵然荣落才朝暮，也是曾承雨露恩。
送郭彦昭归吴中
郑东（元代）

外沙沙头潮没渚，海坛庙前唱蛮歈。政喜南风吹五两，不愁落日转樯乌。

鳊鱼一尺恰上钓，吴姬二十独当垆。醉歌《白雪》谁能和，击碎筵中玉唾壶。
寄梅承事
黄裳（宋代）

沧浪风绉鸭头波，中有高人养太和。怪石换金清兴远，华堂收佛善缘多。

花街山院青春醉，玉管云笺白雪歌。未信閒名羁绊得，试教衫色绿如何。
送正西堂
释元肇（宋代）

弟兄相见竟何如，一见尤胜寄百书。况是青春三月莫，相看白首七旬馀。

劳生衮衮谁休息，世事悠悠我定居。索去自言生处乐，乾坤等是一蘧庐。
虚舟
释广闻（宋代）

一从桡下失关津，寂寞空横断岸滨。夜夜芦花照明月，可怜不见谢家人。
送黄提干赴班
李昴英（宋代）

不枉金闺贮一贤，唱名重见冕旒前。省闱见说第三赋，选调犹迟十八年。

据实语人南峤事，无多行李浙江船。壶山群彦官今紧，直谅如今合茹连。
读史
宋祁（宋代）

昔事堪追咎，斯人亦寡谋。
臧仓君侧毁，赵孟死前偷。
直笔空料理，忠臣遂隐忧。
只应贻后世，三叹废缇油。
金陵怀古
陈元鉴（宋代）

英雄战守几春秋，虎踞龙蟠古石头。
北固只凭江水在，中原长石夕阳愁。
曹刘谩有经营志，王谢空遗富贵羞。
举目便怀千古恨，凤凰台上不须游。
皇后阁端午贴子词五首 其五
真德秀（宋代）

玄武门前罗百戏，昆明池上斗千艘。圣人不事游观乐，翻笑前朝侈燕敖。
杂诗
李复（宋代）

黄河走东溟，不知几万里。
奔腾鼓风雷，势欲卷厚地。
百川随呼鼓，浑浑失气类。
正德不可乱，横绝见清济。
诡士富纵横，机辩回天地。
观其投说时，揣摩探人意。
高论未能窥，茫然何所试。
仿佛一隙开，汹涌惊涛起。
阴阖拒其恶，阳开示其喜。
危冠揖时君，担簦擅国势。
六印黄金多，双璧连城贵。
岁晚客子来，倾变心若死。
春日田园杂兴 其四
陆世仪（清代）

春社才过雨水中，灌园初学问山翁。新成芥辣旋栽苣，既落瓜壶不用葱。

衣履已知非晋代，蚕桑聊自说《豳风》。高原小麦青青秀，不见歌声起故宫。
前相国赞皇公早葺平泉山居暂还憩旋起赴诏命作镇浙右辄抒怀赋四言诗十四首奉寄 其十三
裴潾（唐代）

山嵇之旧，刘卢之恩。举世莫尚，惟公是敦。哀我蠢蠢，念我谆谆。

振此铩翮，扇之腾翻。斯德未报，祇誓子孙。
成都浣花草堂杜少陵祠 其九
于式枚（清代）

不唾青城地，何来碧玉京。残年思杜曲，故国忆兰成。

天地独怀古，君臣方论兵。短衣抚长剑，狂顾意纵横。
有怀新筠州杨秘监寄赠八绝兼桂隐茶 其五
张镃（宋代）

少有羊曾踏菜园，更教清苦嚼筠根。何如添得如椽笔，就向西江一口吞。
野望 其二
李呈祥（清代）

墙阴有残雪，非与朝阳争。老松无别态，气至理亦荣。

飞鸟凭双翼，忽与云烟并。千峰岂我隔，孤杖果何情。
解佩令·心清养浩
刘志渊（金朝）

心清养浩。星尘无扰。近林泉、轮蹄不到。活计萧闲，任盈门、苔藓围绕。有满院、落花风扫。鹤鸣露冷，猿啼月皎。日相陪、松花瑶草。受用无为，也不曾、身外寻讨。悟衣珠、目前蓬岛。
冬晴与子坦子聿游湖上
陆游（宋代）

村南村北纺车鸣，打豆家家趁快晴。
过尽水边牛迹路，岭头猿鸟伴闲行。
书护国上方
朱松（宋代）

久知喧寂两空华，分别应缘一念邪。为问脱靴吟芍药，何如煮茗对梅花。
浣溪沙（戏陈子长）
吴儆（宋代）

汗褪香红雪莹肌。装馀静丽雾裁衣。晚凉新浴倚栏时。帘卷轻风斜虿发，杯深新月坠蛾眉。此时风味许谁知。
送春 其二
李龏（金朝）

百和初薰越布衣，一年春尽送春诗。满庭芳草坐成恨，贫过长安樱笋时。